SKRIFTLIG FORESPØRGSEL E-0715/00

af Glyn Ford (PSE) til Kommissionen

(17. marts 2000)

Om: Erhvervsdrivende fra tredjelande, der tilhører etniske grupper

Hvilke foranstaltninger agter Kommissionen at træffe for at gøre det lettere for erhvervsdrivende fra tredjeland, der tilhører etniske grupper, at drive virksomhed i EU?

Svar afgivet på Kommissionens vegne af Frederik Bolkestein

(26. maj 2000)

Kommissionen skal oplyse det ærede medlem om, at medlemsstaterne i forbindelse med initiativet beskæftigelse-Integra har gennemført forskellige projekter rettet mod statsborgere fra tredjelande eller mod personer, der tilhører en etnisk minoritet, og som har bopæl inden for Fællesskabet. Uforholdsmæssigt mange af disse personer er arbejdsløse eller er løstansatte inden for lavtkvalificerede erhverv. Meget få af disse projekter drejede sig dog specifikt om iværksætteraktiviteter. Inden for rammerne af beskæftigelse-Now har man ligeledes gennemført en række projekter, der fokuserede på kvindelige iværksættere herunder kvinder fra etniske minoriteter.

Endvidere har det nye fællesskabsinitiativ Equal (hvis retningslinjer blev vedtaget den 14. april 2000(1)) til formål at tage fat på alle former for diskrimination og uligheder i forbindelse med arbejdsmarkedet. Et af initiativets hovedtemaer er at gøre det muligt for alle at etablere nye virksomheder.

Mere generelt skal man, når det drejer sig om en selvstændig erhvervsdrivendes aktiviteter, skelne mellem en virksomhed, der optræder som en juridisk person og en virksomhed, der optræder som en fysisk person.

Når en selvstændig erhvervsdrivende, der er tredjelandsstatsborger, lovligt har etableret en virksomhed, der har sit vedtægtsmæssige hjemsted, hovedkontor eller hovedvirksomhed i en medlemsstat, udgør virksomheden en integreret del af medlemsstaten i henhold til EF-traktatens artikel 48 (tidligere artikel 58), og den har ret til frit at etablere sig (EF-traktatens artikel 43 (tidligere artikel 52)) og til fri udveksling af tjenesteydelser (EF-traktatens artikel 49 (tidligere artikel 59)) i det indre marked. Betingelserne om bopæl for en tredjelandsstatsborger, der er leder eller partner i et sådant selskab, er dog ikke omfattet af gældende fællesskabsret og er fortsat underlagt national lovgivning. På grundlag af EF-traktatens afsnit IV vil det være muligt at indføre fællesskabsregler vedrørende betingelser for indrejse og ophold for tredjelandsstatsborgere med henblik på lønnet beskæftigelse eller med henblik på selvstændig erhvervsudøvelse (artikel 63, stk. 3, litra a,) såvel som fællesskabsregler vedrørende betingelser, hvorefter tredjelandsstatsborgere, som har

lovligt ophold i en medlemsstat, kan opholde sig i andre medlemsstater (artikel 63, stk. 4,). I resultattavlen(2), som blev forelagt af Kommissionen og vedtaget af Rådet den 27. marts 2000, anføres det, at man er i gang med undersøgelser vedrørende tredjelandsstatsborgeres indrejse med henblik på Kommissionens fremlæggelse af direktivforslag.

En selvstændig erhvervsdrivende, der er tredjelandsstatsborger, og som optræder som en fysisk person, der allerede har lovlig bopæl i en medlemsstat, har derimod ikke ret til frit at etablere sig i henhold til EF-traktatens artikel 43. EF-traktatens artikel 49, stk. 2, giver Rådet mulighed for at udvide den frie udveksling af tjenesteydelser til også at omfatte tjenesteydere, der er statsborgere i et tredjeland og bosat i en medlemsstat. Kommissionen fremsatte derfor i februar 1999 et forslag til Rådets direktiv(3) om udvidelse af retten til fri udveksling af tjenesteydelser over grænserne til også at omfatte tredjelandsstatsborgere, der er etableret inden for EF. I forbindelse med høringsproceduren udtalte Parlamentet sig positivt om dette forslag (se Berger-betænkningen(4)), idet det dog forelagde visse ændringsforslag navnlig vedrørende fiktive selvstændige erhvervsdrivende. I forlængelse af Europa-Parlamentets udtalelse af 3. februar 2000 vil Kommissionen hurtigst muligt fremlægge et ændret forslag.

Der skal endvidere gøres opmærksom på, at Kommissionen på et mere generelt plan har præsenteret en pakke med foranstaltninger på grundlag af artikel 13, heriblandt forslaget til direktiv om gennemførelse af princippet om ligebehandling af alle uanset race eller etnisk oprindelse(5), som var emnet for Buitenweg-betænkningen, som blev vedtaget af Europa-Parlamentet den 18. maj 2000.

(1) KOM(2000) 853.

(2) Resultattavle vedrørende fremskridt hen imod oprettelsen af et område med frihed, sikkerhed og retfærdighed i EU KOM(2000) 167 endelig udg. af 24. marts 2000.

(3) EFT C 67 af 10.3.1999.

(4) Berger-betænkningen af 2. februar 2000 (A5-0012/00).

(5) KOM(1999) 566.